*CONFESIONARIO*	
EN LENGVA MEXICANA Y CASTELLANA.	
¶ Con muchas aduertencias muy necessarias para los Confessores.	
¶ Compuesto por el Padre Fray Ioan Baptista de la Orden del Seraphico Padre Sanct Francisco, lector de Theologia en esta prouincia del sancto Euangelio, y guardian del conuento de Sanctigo Tlatilulco.	
*CON PRIVILEGIO*	
¶ En Sanctiago Tlatilulco, por Melchior Ocharte. Año de 1599.	
	
[Fol. 40]	
Adviertase que algvnas preguntas se ponen no tanto por ser necessario hazerlas a todos los penitentes, quanto por que el confessor las entienda, si acaso el penitente se acusare dellas, y estas yran señaladas con vna estrellita.* ¶ En algunas partes vsan desta particula Mayan, que por si no quiere dezir nada, y junta al adverbio numeral le restringe y significa tan solamente, como oppa dos vezes, expa tres vezes, oppamayan. q. d. dos vezes tan solamente, expamayā tres vezes tan solamente.	
	
* Tetlatlaniliztli in ayamo pehua inneyolcuitiliztli.*	
¶ Maxinechilhui nopiltzine, cuix huel otiquilnamic, huel ixq^ch otictemo immotlahtlaçol, huel otimotlatemoli?	
¶ Cuix mitzchoctia mitztlaocoltìa immotlahtlacol?	
¶ Cuix huel timocemixnahuatia inic aoc moceppa titlahtlacoz?	
¶ Cuix huel ticcuepaz nequi immonemiliz, inic aocmo ceppa ticmoyolitlacalhuiz inipalnemohuani?	
¶ Cuix tinamique, cuix noço çan yuhtinemì?	
¶ Tleyn yc timotlayecoltia, [Fol. 41] tleyn motequiuh, tleyn yctìcimixnextilia immotechmonequi?	
¶ Iquin, yequexquich cahuitl intimoyolmelauh?	
¶ Cuìx oticchiuh in penitencia inic mitzmonahuatili in padre inipampa motlahtlacol, acaçomo ticchiuh, ahnoço huel moyollo copa tictlatziuhcacauh aço çā otiquallalaztia, atiqualhuecatlaztia intleyn yc tinahuatiloc?	
¶ Cuix itla tìcteixtlahuilizquia inte axca, tetlatqui itencopatzinco in Padre, in ahmo otiquixtlauh?	
¶ Cuix tictecuepilizquia in temahuizço, auh ahmo ticchiuh?	
¶ Inihquac otimoyolmelauh, cuix itlaotic pinahuizcauh, oticmauhcacauh intemictiani tlahtlacolli. Yehica intlaçan moyollocacopa oticpinahuizcauh immotlahtlacol cēca yc oticmoteopohuili in Dios, auh immoneyolcuìtiliz o nēquiz, o ahtletic, ahtle ipampohui, auh monahuatil inticyancuicapohuaz in ixquichmotlatlacol, in oticpinahuizcauh, yhuan ìyemuchi occequi oticmolhuilica immoteyolcuiticauh in otic tlatili immotlahtlacol?	
*¶ Auh inaxcan nopiltze, manel xìmohuicatiuh, ximonemiliz teputztoca, huel ximotlatemoli [Fol. 42] inquezquitlamantlì oticchiuhtlatlacolli, yhuan in quezquipa, inixquich cahuitl ahmo melahuac ictimoyolcuitia?	
* Tetlatlaniliztli inic centetl teotenahuatilli.*	
¶ Cuix oticmotlaçotili immoteotzin motlahtocatzin yca muchì moyollo, cuix motlachihualiztica oticmotlacamachiti?	
¶ Cuix huel ticmocē neltoquitia, yhuan in ixq^ch ineltococatzin matlactetl onnahui articulos, yhuan iye ixquich inquimoneltoquitia sancta Yglesia?	
¶ Cuix ipan in neltoconi otimotzotzon, in ahmo ticchicahuacaneltocac, ca intla aca ahmo quicenneltocaz, yhuan ahmo quichicahuacaneltocaz inizq^tetl neltoconi, ahmo huel momaquixtiz.	
¶ Cuix huel motenco ticmatì in Doctrina Christiana?	
*¶ Cuix oticneltocac intlacatecolotl ahnoço intlacatecoloyotl, anocitla mictlācayotl, ahnoço itlatlateotoquiliztli?	
*¶ Cuix oticneltocac immotemic, aço otimomauhtì ī ihquac mixpapatlaca, ahnoço motozquichoca, in ahnoço tletl ìhcoyoca?	
*¶ Cuix oticneltocac, anhoço otictetzāma intecolotl choca, [Fol. 43] ahnoço chiquatlitzatzi, ahnoço mozticacalatza, ahnoço inticnamiqui pinahuiztli?	
*¶ Cuix otictetzamma otictetzauhittac in cohuatl mixpā oquiz, ahnoço otictetzamma in netepotlamiliztli, cuix noce oticmotetzahui in çayolin quiquinaca, in anhoço calli nanatzca? 	
* ¶ Cuix oticneltocac inticiyotl intetlachihuiliztli intetonallaliliztli, aço otiquintlatlani in yuhquichihua, aço aca mixpan oquichiuh inahmo tictlacahualti, yhuan in ahmo ticteilhui?	
* ¶ Cuix otiquiyauhtlaz, ahnoço otiteciuhtlaz ìn ahtlaneltoquìliztlahtoltica, ahnoço otiquintlaqueuh in teciuhtlazque?	
* ¶ Cuix oticmahuiztili in sanctissimo Sacramēto, yhuan in sancta Cruz, yhuan in totlaçonantzin sancta Maria, yhuā in sanctome?	
* ¶ Cuix ticmahuiztili inixiptlatzìn totecuiyo Iesu Christo, yhuan inìmixiptlahuan sanctome?	
* ¶ Cuix huel ittetzinco otimotemachi in totecuiyo DIOS, in ihquac motechquimotlalili in cocoliztli, ahnoço ycnoyotl, ahnoço oquitlatetolini tetlaihiyohuilti, ahnoço monetequipacholizpan otiquihto. [Fol. 44] Totecuiyoē tleyca in tinechmotolinilia, mayecuele xinechmotlatlatili?	
* Tetlatlaniliztli itechpa inic ontetl teotenahuatilli.*	
¶ Cuix çantlapic, ahnoço iztlacatiliztica otiquihto ìpaltzinco in DIOS, ahnoço quimomachiltìa in DIOS, ahno izca Cruz?	
* ¶ Cuix iztlaca juramento ticchiuh in ixpā justicia, in ahmo neltitica otiquihto, in çā iztlacatiliztica ahnoço tecocoliliztica, ahnoço oquitla ipāpa?	
* ¶ Cuix aca oticmotlaquehui ìnìc iztlaca testigo omuchiuh ahnoço tehuatl otimotetentlaquehualtì inic tiztlaca testigo oticmuchiuh?	
¶ Cuix otitetlahtoltequili inic aca oiztlacat inixpā justicia?	
* ¶ Cuìx aca otiquellelti oticyacatzacuili inic ahmo melahuac quihtoz in ixpan justicia, ahnoço ixpā teopixquì?	
* ¶ Aço otimotlaxtlahui inic otimotentzacuh in ìxpan justicia, in ahnoço ixpan teopixqui?	
* ¶ In otiquìztlacateneuh initocatzin Dios ixpan justicia, mapachihui immoyollo, ca monahuatil intiquixtlahuiliz inticyolpachihuitiz in oticquenchiuh [Fol. 45] ìnic otiztlacat?	
* ¶ Cuix çanahuilpā camanalpa otiquihto in omoteneuh?	
* ¶ Cuix çan ahuilpan camanalpan intitlaIesushuitinemi, ahnoço inticteneuhtinemi intoca Sāctome?	
* ¶ Cuix oticmocelili ìn sanctissimo Sacramento [in oncan moyetztica in huel motquitica ìnitlaçonacayotzin initlaço animātzin, yhuan initeoyotzin totecuiyo Iesu-Christo] in çan ipā temictiani tlahtlacolli?	
* ¶ Cuix itla yc otimonehtolti ixpātzinco in Dios, ahnoço aca occe sācto ixpā īticchihuazq^a, in ahmo ticchiuh, in ahmo oticneltili?	
* ¶ Cuix oticmochicoihtalhui in DIOS, ahnoço aca occe sancto?	
Tetlatlaniliztli itechpa inic etetl teotenahuatilli.	
* ¶ Cuix huel centetl otìquìttac Missa inDomingo yhuā ilhuitl ipan, yhuan cuix oticcac intemachtillì, aço otictlatzihuizcauh, otictlahuancacauh?	
* ¶ Cuix otitequit otitlatequipano ipan Domingo ahnoço ilhuitl ipan: auh intla otiteq^t otitequipano, quexquichcahuitl yhuan quezquìpa?	
* ¶ Cuix huey ohtli otictocac, inic tipochtecatiz, ahnoço in yc titiamiquiz?	
* ¶ Cuix yc otimotequipacho [Fol. 46] ìmmotlahtlacol ìn ihquac Domingo, occenca yehuatl inquexquich chicometica oticchìuh: yhuā cuix otimocemixnahuati inic a oquicceppa ticchìhuaz intemictiani tlahtlacolli, ca cenca qualli intlayuh xicchihuani?	
* Tetlatlaniliztli itechpa inic nauhtetl teotenahuatilli.	
¶ Immota immonan cuix tiquimmahuiztìlia, cuìx tiquintlacamati inihquac itlaqualli yectlì mìtznahuatia, ahnoço imixco imicpac otehuac?	
¶ Immota immonan cuix otiquinchìcoihto otiquintlahueli, aço tiquimahuac, aço tiquīmicti, aço itla occētlamantli yc otiquintolini, ahnoço ìnca otihuetzcac?	
* ¶ In ihquac mococohua, ahnoço motolinia, cuix tiquimmocuìtlahuiya cuix in catimuchihua, cuixtiquimmaca inintechmoneq^ inyuhtihueliti, ahnoço çan tiquintlalcahuiya, acaçomoimpan titlatohua, inic aca q^mpahtiz?	
¶ Inihquac omicq^ immottahuan, cuix yciuhca oticneltili inin testamento, yhuan in tleyn motech yc mocauhtiaque, auh in axcā cuìxticmotlatlauhtilia in totecuiyo ipāpa inimanima?	
[Fol. 47] ¶ Inteoyotica tettahuā, cuix tiq^nmahuiztilia, ahnoço, ymixco imicpac otehuac?	
* ¶ Cuix tiquinchicoihtohua?	
¶ Immotepachocahuan moteyacancahuan, tiquintlacamati, cuix noçotìquimahua ahtle ipan tiquimitta, yhuā cuixtiquinchicoihtohua tiquinteputzçomonia?	
¶ Cuix otìquìmmocuitlahui immopìlhuā yhuan mochan tlaca, cuix oti quimmachti ìn DIOS itlayecoltilocatzin yhuan Doctrina Christiana?	
¶ Cuix otiquimahuac yhuan otiquintlatzacuilti, in ihquac ahqualli ahyectli quichihua?	
¶ Cuix tictolinia immonamic cuix çan tlapic ticahua, yhuan tictlaocoltia?	
Tetlatlaniliztli itechpa inic macuìltetl teotenahuatilli.	
¶ Cuix otimomiquitlan otimomiquizelehui motlahuelcopa ahnoço otitemiquìzelehui?	
¶ Cuix aca oticmicti otictlahtlati omomacmic, anocemotencopa omictiloc?	
¶ Cuix otite Diablo huicaltì, ahnoço otic mohuicalti?	
¶ Cuix otiteixtlatzini otitemicti, aço titehuitec ahnoço titemapoztec?	
[Fol. 48] ¶ Cuix otitequaxamani aço otitoquahuilan aço otitequamomotzo, aço otitequatepini, aço otitequatetzotzon, aço otitequatzayan?	
¶ Cuix aca mopāpa in çan nenotiliniloc?	
¶ Cuix teca otipahpac otahahuix, ahnoço teca otitlaocox?	
¶ Cuix otitecocoli otitetlayellìttac aço aca itech otiqualan, aço otitetelchiuh?	
*¶ Cuix otiteixcuelitta otitequalancaittac, ahnoço ahmel otite ittac?	
* ¶ Cuix otìmopahiti, ahnoço otitepahiti?	
*¶ Cuix otimotetzacacuep, aço timotlatlaxili timotlaolinili, anhoço otitetetzacacuep, aço otitetlatlaxili otitetlaolinili?	
* ¶ Cuìx oticcochmicti immoconeuh? 	
* ¶ Cuix otictolìnì immocihuauh auh yc amotlatlaxili?	
[*Tetlatlaniliztli* itechpa inic chiquacentetl teotenahuatilli.	
¶ Cuix aca cihuatl itech otacic cuix namique, ahnoço çan yuhnemi, ahnoço mohuayolqui, aço huel ichpuchtli?	
* ¶ Quezquitlamāpan ticnotza, ahnoço quezq^tlamanpan quinotza immocihuauh?	
¶ Cuix otiq^xelehui inic huel itechtaciz in [Fol. 49] aca cihuatl intlaxihuelitini?	
*¶ Cuix otìmonohmahui inìc itla otìcchiuh tlayelpaquiliztli: aço occe oquichtlì itech oticchiuh?	
*¶ Cuix otimomecati, cuix otitetlaxin cuix noço mohuayolqui itechotacic, ahnoço yhuan yolqui immocihuauh?	
*¶ Cuix aca ichpochyo oticcuili, ahnoço aca otiquichpochpolo oticxapotlac?	
*¶ Cuix tlayelpaquiliztica otimomatocac?	
*¶ Cuix teca otimuchichiuh inic mitzelehuizque?	
*¶ Cuix aca tictennamic cihuatl, ahnoço ticnahuatec, aço ticchìchihualtzitzqui, ahnoço ticahuilti, ahnoço otictentlamachi ticcamanalhui, ahnoço oticcuicuitlahuilti?	
*¶ Cuix amonehuā ānemi oncē cate inteoyotica monamic, aço yehuecauh intictlalcahui, aço oticchololti?	
¶ Inizquipa intlacatecolotl mitzilnamictia intlayelpaquiliztli, cuix yciuhca ticmopololtia ticmocahualtitihuetzi, ahnoço ipan oti huecahuac, yhuan aço oticceli intlahuelilocayotl?	
*¶ Inihquac otihçac cuix yc otipahpac immopan muchiuh motemic?	
¶ Cuix oticamanalo, otahuillato, aço catzahuac [Fol. 50] tlahtolli oticteneuh inic oticteilnamictì tlahtlacolli?	
*¶ Iuihquac itechtaci monamic, cuix huel otiquixnamic, aço çā otictzincolhuazhuì, oticteputzmama; ahnoço oquitla occentlamātli tlayelpaquiliztli oticchihuili in ahmo nican ihtoloyan?	
¶ Cuix oticmocahualti immonamic, inihquac mometzhuiya in ezquiça?	
* Cihua intlatlaniloca*	
¶ Cuix aca oquichtli motechacic, açonamiq^ aço çā yuhnemi, ahnoço mohuayolqui, ahnoço yhuayolqui immonamic?	
* ¶ Quezquìtlamanpan ticnotza ahnoço quezquitlamāpan quinotza immonamic?	
¶ Cuix otiquixelehui aca oquichtli, namique, ahnoço çā yuhnemi, cuixmohuayolqui, cuix noçomonamic yhuayolqui, xiq^hto in quezquitlamanpan ticnotza?	
¶ Cuix otimoxauh, cuix noço otìmoyecchichiuh otimoyeyequetz, inic mitzelehuizque?	
* ¶ Cuix otitetlamatoquili, ahnoço otitetlamatoquilti?	
* ¶ Cuix otimonomahui initlatlayelpaquiliztli oticchiuh?	
* ¶ Cuix aca occe cihuatl amonehuan ammopatlachhuique?	
* ¶ Cuix quemman motlahuelcopa [Fol. 51] inoqualācopa otictopeuh immonamic in ihquac motech aciznequi?	
* Tetlatlaniliztli: itechpa inic chicontetl teotenahuatilli.*	
¶ Cuix itla oticcuic otiquichte ìn teaxca tetlatqui: aço tilmatli teocuitlatl, chalchihuitl, quetzalli, ahnoço cintli, tlaolli, elotl, ayotetl. &c.	
¶ Cuix aca ichtecqui oticpalehui, ahnoço otictecuìtlahuilti inic amonehuan amichtequizque?	
¶ Cuix otitenehuati iniquitla ichtecoz?	
* ¶ Cuix yca oticcouh inichtectli, ahnoço itla ichtectli otimacoc, inhuel mixpā ichtecoc ca intla oticcuic ca otichtec, in çan otimocauh?	
¶ Cuix itla ticpia in ahmo nellì maxca aço temil, aço tecal, aço oquitla inomitzcahuilitia immotla immonā. 	
* ¶ Cuix itla otìcmottili oticmopepeni inteaxca, in ahmo ticmacac in axcahua, çā otic motechti? Ca intlayuh oticchiuh caotichtec?	
* ¶ Auh intlacamo tiquiximati in axcahua, ca ticcahuazquia teupan, ahnoço tiq^mmacazquia immotolinia?	
¶ Cuix itla aca oticcuicuili, ahnoço otic namoyali?	
[Fol. 52] * Tetlatlaniliztli: itechpa inic chicuetetl teotenahuatilli.	
¶ Cuix yca aca otictentlapiqui, cuix tetechotictlami intemictiani tlahtlacolli, in ahmo nelli çan tecocoliliztica?	
* ¶ Ca intlayuhoticchiuh, motechmonequi in huel imixpan otiquihto timotlahtolcuepaz timotlahtolìlochtiz?	
¶ Cuix otitetlahtlacolpantlaz, cuix ticteilhuitinemi intetlahtlacol, in ahmo machoya?	
¶ Cuix otitetlatemoli, tecaotitlatlan, inipampa inic cenca ticmatiznequi?	
* ¶ Cuix ica otetech tìchicotlama, otetechti chicoyollohuac?	
* ¶ Cuix titenetecheuh, otitenetechalani, anhoço necoc titeneotimuchiuh? 	
¶ Cuix yca aca oticchicoihto, ahnoço cenca tipahpaquì ìnic ticcaqui intechicoihtoliztli, inìnteputz ihtoloca immohuāpahuā?	
[Tetlatlaniliztli itechpa inic chicuhnauhtetl yhuan yc matlactetl teotenahuatilli.	
¶ Cuix otiquelehui [Fol. 53] ìntecihuauh ahnoçohuel ichpuchtli, ahnoço çan yuhnemì, ahnoço mohuayolqui, ahnoço yhuayolqui monamic, ahnoço mohuepol?	
¶ Ma huelxiquilnamiqui inquezquipa otitequelehui, ca intlanel ahmo monacayotica oticchìuh, in çan moyollo yca oticchiuh, in titlahtlacozquia intlatihuelitini, ca otitlahtlaco otitlapilchiuh?	
* ¶ Cuix otiquelehui inticchihuaz in occequi tlayelpaquiliztli, aço itechoa in cihuatl, anhoce in occe oquichtli?	
¶ Cuix itla teaxca otiquelehui intiquichtequiz ī ahmo ticcuic ahmo tiquichtec, inçā oticmauhcacauh otic pinahuizcauh?	
¶ Mahuel xiquihto in quezquìpa yuh oticchiuh, ca otitlahtlaco yca ìmmoyollo, auh monequi yc timoyolcuitiz?	
[Tetlatlaniliztli itechpa immacuiltetl itenahuatiltzin sancta Yglesia]	
¶ Cuix huel centetl Missa otiquittac in Domingo yhuā ilhuitl ypan ìnyuhcatqui inic etetl itenahuatiltzin totecuiyo?	
¶ Cuix otìmoyolmelauh inipan ce xihuitl ī yemonamicti in ihquac Quaresma, ahnoço [Fol. 54] inihquac ticocoxqui in huey cocoliztli motechcatca?	
¶ Cuix oticmocelili in sanctissìmo Sacramento, inyuh catqui monahuatil?	
¶ Cuix otimoçauh otìtlacatlaqua, in izq^pa mitzmonahuatilìa tonantzin sancta Yglesia?	
¶ Cuix otinacaqua, ahnoço otitenacaqualti inipā Viernes, yhuā Sabado, yhuan ìn Vigilia, yhuan in Quatro temporas?	
¶ Ca intlatehuatl in otinacaqua yhuā in occe in oticnacaqualti in ahmo ancocoxque, cēca o anquimoteopohuilique in Dios, auh motechmonequi yc timoyolmelahuaz.	
* ¶ Initechpa tlamatlactetiliztli, cuix ticpia initenahuatiltzin Rey, inyuhquimonanamiquìli intohuey teopixcatzin Sācto Padre Papa, yhuā inyuhqui momacahuili in sancto Padre, in ahmo muchiamaxca ycantla matlactetìlizque, inyuhtlamatlactetilia castìlteca, çan quezquitlamantli?	
[* Tetlatlaniliztli itechpa in chicontetl temìctiani tlahtlacolli]	
* Nepohualìztli.*	
¶ Cuix itla yc otimopouh otaatlama immotilma, ahnoço motlacamecayo, ahnoço [Fol. 55] oquitla occentlamantli?	
* ¶ Cuix itla yc timomahuiçollani, cuix itlayctimoyectenehuallani?	
* ¶ Cuix otimoyequihto timoqualihto inte ixpan, ahnoço cēca otimochachamauh otimotopalihto?	
¶ Cuix otitetelchiuh, cuix ahtle ipan otiteittac, in ahmo tiquimittaznec, yhuan ahmo tiquinnotzaznec immohuampohuā, in çan nepohualiztica?	
* ¶ Cuix monepohualiztica aca mihtic tictlatzontequili, tictlahuelilocatocac, inqualtiliztlica oticmopanahuiltocac?	
Teuyehuacatiliztli.	
*¶ Cuix occēca tiquelehuiya tictlaçotla in tlalticpacayotl, in çan polihuini; in ahmomachyuhq^ inilhuicacayotl incemihcacayotl?	
* ¶ Cuix titeoyehuacati titlatlameti, acaçotle tìquimmacaznequi immotolinìa immopalmocnoihtohua: inī ca yc ipā otihuetz inteoyehuacatiliztli; muchi yc xìmoyolcuiti?	
Tlayelpaquiliztli.	
¶ Cuix aca cihuatl o itechtacic. &a. Inin yeomihto inipan ycchiquacentetl teotenahuatìlli inixquich nìcanpouhqui, muchi vmpa tiquittaz?	
Qualanaliztli.	
*¶ Cuix tetech otiqualā, cuix qualanaliztica [Fol. 56] titecocolia, titeahua, titepìnauhtia, titemictia &a. aço monamic, ahnoço monātzin aço aca mohuampo ahmo tìcnotzaznec?	
Nexhuitiliztli.	
*¶ Cuix otitequitlaqua, ahnoço otitequiatlic, otitlahuan, aço yc otimihçotlac?	
¶ Quezquipa otitequitlahuan, otihuintic otixocomic inic opoliuh moyollo, ahnoço quezquipa otitetlahuā?	
¶ Cuix titlaixyeyecohua ipan in atl, yhuan tlaqualli, aço çā miyecpa titlaqua yhuā tatli incemilhuitl, aço yc timoxhuitia, yhuan yc ticocolizcui?	
*¶ In ayamoyuhtitlaqua cuix ticteochihua in atl intlaqualli, yhuan cuix ticmoyectenehuilia in totecuiyo Dios in omitzmomaquili, aço tiquinnenehuilia inchichìme itzcuitin, inycìuhca quiquatihuetzì in on tlaxililo?	
Nexicoliztli.	
¶ Cuix tetech otimoxìco, cuix tetech otimoyolcoco?	
¶ Cuix tipahpac in ahmo titlaocoya, in ihquac aca tolinilo, ahnoço papaco?	
*¶ Inihquac aca tlaçotlalo yectenehualo, ahnoço mahuiztililo tlacamacho, in ahnoço cohuanotzalo, cuix timotequipachohua titlaocoya?	
[Fol. 57] ¶ Cuix teca tipahpaqui tahahuiya, yhuan teca titlaocoya?	
* Tlatzihuiztli.	
¶ Cuix otictlatzihuizcauh in Missa, yhuan Sermon, inihquac monahuatil tiquittaz yhuan ticcaquiz?	
*¶ Cuix otictlatzihuizcauh iniceliloca in cenca mahuiçauhqui cēca techicauh Sacramento, initoca Cōfirmaciō, in huel ticcelizq^a intlaxicnequini?	
¶ Cuix titlatzihuicuix ticxicahua immanima, yhuan inteoyotica nemiliztli?	
¶ Immonamic yhuan nopilhuan, cuix motolinia tlaihiyohuiya inic titlatzihui, in ahmo huel tiquimmaca inin techmonequi?	
*¶ Tetlatlaniliztli itechpa immacuiltetl tonemachiliz initoca sentidos.	
* Tlachialìztli.	
* ¶ Cuix yc otitlahtlaco immixtelolo inic otiteixelehui?	
* ¶ Cuix oticpacca ittac intenacayo, yhuā intetlayelti, in ahmo italoni?	
* Tlacaquiliztli.	
* ¶ Cuix oticyoleuh ìntechicoihtoliztli, in teteputzihtoliztli?	
* ¶ Cuix oticpaccacac intechicoihtoliztli, intecanenonotzaliztli in huel tictecahualtizquia?	
¶ Cuix oticpaccacac intlaellahtolli, intehuetzq^ti tlahtolli, yhuā [Fol. 58] intetzauhtlatolli, yhuan inteyoleuhcuicatl?	
* Tlanecuiliztli.	
* ¶ Cuix otiquinecuh in ahuiyac immoloni, in ahmo yc oticmoyectenehuili in Dios, in çā otiquixcahui moneyollaliliz?	
* ¶ Cuix otiquinecuh intetlayelti inipampa initlayelpaquilizpul monacayopul?	
* Tlamatoquìliztli.	
* ¶ Cuix oticmatocac immonacayo, in ahnoço tenacayo inic otitlayelpac?	
Tlahuelmachìliztli.	
* ¶ Cuix cēca otiquelehui yhuan otictemo in necuhtic, in huelic tlaqualli?	
* ¶ Auh inihquac oticquac cuix oticmoyectenehuili intlachìhuale Dios, aço çan otiquixcahui immopahpaquiliz immohuelmach?	
* ¶ Cuix çā nomiecpa yuh oticchiuh inipan yhuani?	
¶ Tetlatlaniliztli itechpa in chicontetl tetlaocoliliztli initechpohui intonacayo.	
* ¶ Cuix otictlaqualti immoteochihuitia, cuix otìcatliti immamiquitia?	
* ¶ Cuix otictlaquēti oticololo inpetlauhtinemi, ìnyuhtihueliti?	
* ¶ Cuix otiquintlahpalo, yhuā otiquinyollali [Fol 59] in cocoxque, occenca yehuantin in ayac inca?	
*¶ Immotolinia in nenenque in huecatlaca, inohuallaihiyohuitlaque in acan tlaiximati, cuix otiquincalaqui mochā, cuix otiquincochcayoti otiquinneuhcayoti?	
* ¶ Inteilpiloyan caltzacuhticate, cuix otiquintlapalo otiquinyollali?	
* ¶ Intemac huetzq^ cuix otiq^mmaquixtl?	
* ¶ Immimicq^ cuix otiquintocac?	
¶ Tetlatlaniliztli itechpa in ocnochicontetl teoyotica tetlaocoliliztli.	
* ¶ Cuix otiquimmachti in ahtle quimati?	
* ¶ Cuix otiquinnonotz immotlapololtitinemi?	
* ¶ Cuix otiquinyollali intlaocoxtinemi?	
* ¶ Cuix otiquimpaccaihiyohui immitztolinia immitzahuilquixtia?	
* ¶ Cuix tictlapopolhuiya in aquin mixcomocpac oehuac?	
* ¶ Cuix otiquintlatzacuilti in tìquimmocuitlahuiya, in intech monequi tetlatzacuiltiliztli?	
* ¶ Cuix ticmotlatlauhtilìa in Dios impāpa inqualtin yhuan in ahmo qualtin, yhuan ipampa ininyolia in vmpa tlayhiyohuiticate Purgatorio?	
[Fol. 60] ¶ Intepachohva teyacana, impipiltin intequitlahtoque, yhuan in Mayordomosme intla tlaniloca.	
¶ Cuix quemmanian itlatiquincuili, ahnoço tiquimitlanili, immacehualtin, intiquin yacana tiquinpachohua, in ahmo innahuatil mitzmacazque?	
¶ Cuix otiquintlapehuili, cuix otiq^nhueylili inin tlacalaquil?	
¶ Inihquac tlacalaquili monechicohua aço itla tequitzontli tlatzoncahualli çan ticmocahuia tiquixpachohua tictlatia, in çā tehuatl ticmotechtia?	
¶ Ahnoço quìmomamacaque quìmoxexelhuique inoccequintin pipiltin, campolihui campa monequi?	
¶ Acaçomo imonequian, acaçomo ipolohuiyā, acaçomo itech monequi in altepetl?	
¶ Immacehuatin cuix canahueca otiquintitlan, inic xuchiquallì, ahnoço xuchitl, ahnoço occentlamantli quicuitihui?	
¶ Cuix otìcceli ìn omitztlauhtique tequitlahtoque, inçan oquìtetequitique inìc oquichiuhque macehualtìn?	
¶ Cuix tiquintlacahualti immacehualtin [Fol. 61] inic ahmo quichihuazque apelacion, inic ahmo moteilhuitihui Audiencia Real, inihquac ahmo melahuac Iusticia oticchiuh, in ahnoço tiquinchicotlatzontequili?	
¶ Cuix itla oticmotlauhti, auh inihquac oticcuic, cuix yc otiquitlaco in Iusticia, aço ipampa otitechico tlatzontequili? Ca in tlayuh oticchiuh, monequi titlaxtlahuaztictecuepiliz.	
¶ Immixpan moteilhuiya initechpa inin netoliniliz, acaçomo tiquimpalehui, aço çā otiquimahuac, aço çan otiquintotocac? 	
¶ Aço ahmo mohuic omotlahpaloque, inipampa cayuh commati, cayuhca ininyollo, ca ahmo titetlaocoliani, ca çan yuhquin titequani.	
¶ Inihquac tepepenalo, acaçomo yehuatl otiquixquetz oticpepen in qualli inhuel mihmati Christiano, inhuel ilhuil ymahcehual impepenaloz: aço çā aca occe oticteneuh ipampa ca mohuayolqui ahnoço motlahuāca ycniuh?	
* Intlatlanililoca in cohuatequi topileque.*	
¶ Inticohuatequitopile cuix çan tiquimitlanilia immacehualtin tomines, anoce oquitla centlamantli, [Fol. 62] inic ahmo cohuatequitizque, auh yc ipampa occequintin huel yciuhca impan hualquiça in cohuatequitl?	
¶ Cuix yca çan tecocolilìztica tiq^ncohuatequitlalhuiya immacehualtin, inic ayaxcan mocehuiya, ayc impan quiça cohuatequitl?	
¶ Cuix otiquintolini, cuix otiquincocolti immacehualtin incohuatequitizque in ayamo mihmati, in ayamo chicahuaq^, ahnoço in ihquac mococohua innamichuan?	
¶ Inihquac tontecahua, cuix otictecocolti immitztequitlahuātizque, ahnoço o ancentlahuanque?	
¶ Cuix otiquintetlaq^hualti incohuatequitque, aço yc omotolinique, yhuā in alcalces yc omotolinique oquintolini in Iusticia Repartidor?	
¶ Titici intlatlaniloca.	
*¶ Cuix otimoticitlapiquì in ayamo cuix tixquetzaloc?	
* ¶ Acaçomo tiquimmacac ìnqualli pahtli inyuh intechmonequi in cocoxque?	
¶ Aço çā ìlìhuiz pahtli in ahmo tlayeyecolli ìntictemaca yc ohuitì incocoxcatzintli?	
*¶ Cuix ticmotlacamachitia [Fol. 63] in S. Yglesia immitzmonahuatilia, inic huel achto ticnonotzaz in cocoxqui inic mocēcahuaz moyolmelahuaz ìn ayamo ticmaca pahtli?	
* ¶ In cocoxque intotoca tlanahui, cuix tiquimilhuiya inic quichihuazque testamento, yhuā inic huel mocencahuazque in ipampa immiquiztli.	
¶ Immotolinia in ahtle quipia, in acaçomo ipan ticalaquiznequi tetlaocoliliztica?	
¶ Intlatlaniloca intemixìhuitianì.	
¶ Cēca moneq^ machtilozque ìncihuatitici in immactlacatihua, inquenin tequatequizq^, inìhquacmoneq^z. 	
¶ Auh monequi machtilozq^ in quenin quitlachialtizque ininyollo, yhuā inin tlahtol inic tequatequizq^, yhuan inquenin huel q^tenquixtizq^ intequatequiliztlahtolli, yhuā inquenin huel quitecazque atl?	
* Itechpa ininyollo.	
¶ Quihtozque, Totecuiyo Dios, nicchihuaznequi intleinqui muchihuilia tonātzin S. Yglesia inic moqua ateq^z inin piltzintli.	
* Inic ontlamantli.	
¶ Machtilozque in quenin huel quitenquixtizque intequatequiliztlahtolli, ca izcatqui.	
[Fol. 64] ¶ Inti Ioan ahnoço ti Ioana Ego te baptizo in nomine Patris, & Filij, & Spiritus sancti Amen.	
* Inic etlamantli.	
¶ Machtilozque inihquac quihtotihuiin tlahtolli, huel ihquac huetztiaz in atl inicpac inpiltzintli.	
¶ Cuix huel ticmati intequatequiliztlahtollì, aço aca piltzintli immomactlacat, omic, in ahmo ticquaatequi? 	
¶ Acanoçomo ihuetzian otictecac inatl, acaçomo ticmelahuacatlachialti immotequateq^liz inic tìchihuaz, inyuh quimochihuilia tonantzin S. Yglesia, mayc ximoyolcuiti.	
	
[* Intlatlanilocan in pochteca.]	
*¶ Inpochteca intìanquizco nemi, ma huel quitlachialtican in intlachihual inpochtecayotl intlanamaquiliztli: in ahmo çā ìpampa quichihuazq^ inin necuiltonoliz, ahnoço ipampa intecane cayahualiztli inichtequiliztli, ca çan ipampa [Fol. 65] inipalehuiloca altepetl, yhuā ipampa immelahuacanetlayecoltiliztlì, yhuan ipampa inic quìntlaocolizque immotolinia.	
* ¶ Cuix otitexixico, acaçomo otiquipaniti in ipatiuh?	
* ¶ Inihquac otitlacouh, cuix huel ypatiuh in oticmacac?	
* ¶ Intlein motamachihua ahnoço mopesohuiya, acaçomo huel otictamachiuh, acaçomo huel oticpesohui acaçomo huel otictzoneuh immotiamic, aço cenca otichuecatzatziti?	
* ¶ Cuix itla occētlamantli yc otitexixico?	
* Teocuitlapitzq^.	
* ¶ Intiteocuitlapitzqui, intìtepuzpitzqui inteocuitlatl cuix tepuztli oticnelo inic oticmiequili?	
* ¶ Ahnoço occentlamantli yc otiquitlaco immotlachihual?	
* Tilmanamacaque.	
* ¶ Cuix oticnamacac incocoyonqui tilmatli, ahnoço inahmo qualli tilmatli, inic teca otimocacayauh?	
* ¶ Incueytl in çan ca xaltic catca, cuìx otic tehui, ahnoço otictequalti, aço otictzacuhhui inic otictilahuaca nexti?	
* ¶ Inihquac aca motlatlanehuiya, aço tomines ahnoço oquitla aço itech titlamiecca quixtia inic otitetlatlacuilti?	
[Fol. 66] ¶ Mahuel xiquilna[--]iqui, camonahuatil [--]ntictecuepiliz inq^xquich oticcuic, ipampa inteca tlamiecca[--]uixtiliztli.	
* Cacahuanamacaque.	
* ¶ Inticacahuananacac īmocacahuauh[--]uix oticnelo inpatza[--]uac inhuehuey chanahuac cacahuatl, in[--]c teca timocayahua [--]nic oticcepanaquiti?	
* ¶ Inxoxouhqui ca[--]ahuatl aço otìcnex[--]ui, ahnoço otictiça[--]uì inicoticqualnextì.	
* ¶ Inpatzahuac caca[--]uatl, cuix otiquicec, [--]nic oticchamahuaca [--]exti? Inin huel xiq^l[--]amiqui inquezquipa yuh oticchiuh	
* ¶ Auh intla occentlamantli teca necayahualiztli oticchiuh, in ipan motiamic, in ahmo nicā mìtohua michì xiquilnamiqui inic huel ipan timoyolmelahuaz?	
* Xicocuìtlanamacaque.	
* ¶ Intixicocuitlanamacac, cuix tìcnelohua in ahmo tlachipahuallì xicocuitlatl, inic oticmiequili, inic teca timocacayahua?	
* ¶ Ininhquac oticchìuh candela cuix miec ycpatl ihtic tictecac, inic tictomahuacanexti, ahnoço ycpaçolli aço palanqui inihtìc ticcalaqui?	
* ¶ Auh intla occentlamantli otiquitlaco inipan motlachihual, in ahmo nican motenehua, [Fol. 67] huel muchi xiquìlnamiqui yhuā, yc ximoyolcuiti?	
* Ichcanamacaque.	
* ¶ Intichcanamacac intepitō ichcatl cuix ticanilia inichcayo, huey ichcatl ihtic tica aquia, inic titeixcuepa?	
* Tlapàque.	
* ¶ Auh ìntitlapa in ihquac titetlapalia, acaçomo huel ticçohua intilmatli, aço çan ochichiyahuac ìnahmo nohuiyan acic tlapalli?	
* ¶ Aço oquitlacentlamantli yc otiquitlaco immotlachihual, in ahmo nican huel motenehua?	
* Nacanamacaque.	
* ¶ Cuix oticmicti immopitzouh ahnoço mototol inihquac yecocoxqui inic otic namacac?	
*¶ Cuix totoltetl ìtlacauhq^ in oq^pachohua yn totolī inahmo huel otlacat, oticnamacac, aço ticpahuac in otic tenamaq^ltiyohuatìca.	
* Tlacuiloque.	
*¶ Intitlacuìlo, aca como qualli tlapalli inic titlacuilo, acaçomo huel tictez, acaçomo huel ticchichiuh acaçomo cuechtic immotlapal, ahnoço ça motlapalcahual inic titlacuilo, aço oquitlacētlamātli yc otiq^tlaço immotlachihual?	
Intettahuā intenahuā.	
¶ Intichpuche, inihquac [Fol. 68] mìtzìtlanilique mochpoch, aço mochā oāmocentlaliq^, inayamo achto ixpan yaq^ inteotixqui: auh aço antlaquaq ^ ahnoço nimā ticmacac immochpoch ī telpuchtli inic nìmā itechacic achto, ìnayamo teopan calacque, in ayamo momanepanoque, in ayamo teochihualoque? Inin cahuey tlahtlacolli mayc ximoyolcuìti.	
*¶ Auh intìtelpuche aço tiq^nnonotz in ichpuchq^ inictlaqualoz auh inihquac omotlalli, ī omotlahtolnepanoq^, aço otiquintecac ìnìchpuchtli yhuan telpuchtli, auh nimā ycomonepa noq^ yhuā oquimoyolitlacalhuique inDios?	
* Cozcanamacaque.	
¶ Inticozcanamacac, yhuan in Cartillas, in amatl, in cuchillos, in tixeras, intziquahuaztli, yhuan y ye muchi castillancayotl, cuix ycteca timocacayauh, aço titetlaxiccuili?	
	
¶ Auh ìn axcan nopiltzine, macēca moyollocacopa xicmotlatlauhtili xicmocnelil machìti impalnemohuani DIOS, in otlacauhtzìno iniyollotzin ìmmìtzmomacahuilìz intimoyolcuitiz timoyolmelahuaz: ca yenelli intlaoipan [Fol 69] xìmìquini immotlahtlacol, ca vmpa otitlaxoni inçētlani Mictlā. Auh in axcan yye otimoyolcuitì, in ahtle otic tlatli in ahtle otìquinax motlahtlacol, yhuan itla omitzchocti omitztlaocolti. Ye quene intla oticcemìhto inic aocmo ceppa ticmoyolitlacalhuìz ca cēca yc omitzmoc nelili. Ca moneyolcuìtìliztica omìtzmopopolhuililì immotlahtlacol, yhuan opoliuh inixquich motliltica mocatzahuaca immihyaca mopotonca. Yc ipamapa yye vmpa totztihui mahuel ximihmatcanemì, inic aocmo ceppa ticmote opohuiliz immotetlaocolicatzin ìmmoteotzin motlahtocatzìn, xictelchihua xicpolo inixquich ahqualli ahyectli ìnìyolitlacolocatzin Dios: auh ye ìtech ximomatì ìtech xìmopilo ī qualli yectlì yhuan ipan xitlacemana. Mahuelxicpie mahuel xicmonemilizti inìtenahuatiltzī Dios inilhuicac tehuica inilhuicac ontecahua: xitetlaocoli, xiteycnoitta, xitepalehui inyuhtihuelitiz. Macayac xictolini, macayacxitequipacho macayac xiccocoli, ma çan ihuiyā yocoxca ximonemiti. Maxiquilnamiqui in q^nin ahmo moyollo ipan, ahmo monehmachpā [Fol. 70] tlamitztzonquiçaz ìn tlalticpac monemiliz canel ahmo ticmatì açoc tiyohuiliz, ih ahnoçoc mopā tlathuiz, in ahnoço huel ticemilhuitiz. Ipampain cēca motechmonequi intimocencauhtinemiz, inic ahmo ipan timiquiz itla temictìanì tlahtlacolli, in çan ye ipan timiquiz inigraciatzin totecuìyo Iesu Christo, inic huel tiquicnopilhuiz incemihcac pahpaquiliztli gloria, inquìmmomaquilìa totecuiyo, inqualtin yectìn. Ma immuchihua. Fin.	

¶ Cuix huel otimocēcauh ìnic timoyolcuìtiz, cuix huel otimotlatemoli?	
¶ Cuix cēca yc timoteq^pachohua timoteopohua in oticmotlahtlacalhuili in Dios?	
¶ Cuix ticcemihtohua timocemixnahuatia [Fol. 71] in oaquicceppa ticmoteopohuiliz in Dios?	
¶ Cuix ticcemihtohua intimonemilizqualtiliz timonemiliz yectiliz?	
¶ Yequexq^chcahuitl in ahmo timoyolcuitia?	
¶ Cuix otimoyolcuitia inyecexihuitl Quaresma?	
¶ Cuix oticchiuh in penitencia omitzmonahuatili, yhuā cuix oticneltili intlein mitz monahuatili in Padre.	
¶ In ìhquac otimoyolcuitì cuix itla otiquilcauh. Ma axcan xiquihto?	
¶ Inihquac otimoyolcuiti cuixitlaocticpinahuizcauh immotlahtlacol, ahnoço itlaoticmauhcacauh?	
¶ Cuix tinamiq^, ahnoço çāyuhtinemi?	
¶ Tleyn yc timotlayecoltia?	
	
¶ Cuix ticmocenneltoquìtia in totecuiyo Dios, yhuā muchi ticneltoca inneltoconì?	
¶ Cuix huel motēcoticmati in Doctrina Christiana?	
¶ Cuix oticneltocac intemictli?	
¶ Cuix titlaceliani?	
	
¶ Cuìx otictlapicteneuh inìtocatizn Dios ahnoço çā iztlacatiliztica?	
¶ Cuìx ixpā justicia?	
	
¶ Cuix otitequit otitequipano ilhuitl ipā: Auh intlaotitlatequipano, quezqui hora?	
¶ Cuix huel centetl otiquittac Missa inipan Domìngo yhuan ipan ilhuitl?	
	
¶ Cuix otiquìmmahuìztili immottahuā, cuix otìquintlacama, yhuan cuix otiquimpalehui?	
¶ Cuix otìctlaçotlac immonamic inteoyotica mocetca?	
¶ Cuix otiquimixtla machtì otiquimizcali immopilhuan yhuan mochantlaca?	
	
¶ Cuix aca omomac mic?	
¶ Cuix çan nen otitetolini?	
¶ Cuis aca oticcocolì.	
¶ Cuix otimomiq^z elehui, ahnoço otitemiquizelehui?	
¶ Cuix teca otitlatelchiuh?	
¶ Cuix Diablo otictehuìcalti?	

¶ Cuix otiteixelehui?	
¶ Cuix aca cìhuatl ìtech otacic?	
¶ Cuix namique?	
[Fol. 73] ¶ Cuix mohuayolqui ahnoço yhuayolqui immonamic? 	
¶ Quezqui tlamanpan?	
¶ Cuix mocomadre?	
¶ Cuix otitlayelpac? Maxicmelahua.	
¶ Cuix aca otictētlamachi?	
¶ Cuix otahuillahto otitlayellahto?	
¶ Cuix huel otihuintic huel oticpolo intlalli?	
¶ Cuix otitetlahuāti?	
¶ Cuix otinacaqua ipā Viernes, Vigìlia, Sabado, ahnoço ipan Quatro temporas?	
¶ Cuix aca oticnacaqualti inpā neçahualo?	
	
¶ Cuix otiteixelehui?	
¶ Cuìx mohuayolqui.	
¶ Quezquitlamanpan?	
¶ Cuix mo compadre?	
¶ Cuix aca motech acic?	
¶ Cuix namique?	

¶ Cuìx itla otiquichtec?	
¶ Cuix itla oticmopepeni?	
[Fol. 74] ¶ Cuix oticmotechti, ahnoço otiquimmacac in cocoxque?	
	
¶ Cuix otitetentlapaqui?	
¶ Cuix otitetlahtlacolpantlaz, cuix otiq^hto intetlahtlacol?	
¶ Cuix otitemahuizpolo	
¶ Cuix tetech otichicotlama otichicoyollohuac?	
¶ Cuix otitechicoihto?	
	
¶ Cuix huel otìmotlatemoli?	
¶ Cuix mixteq^pachohua immotlahtlacol?	
¶ Cuix timonemiliz cuepaz?	
¶ Cuix otimoyolcuiti inipan quaresma?	
¶ Cuix otictzonquixti intlamahcohualiztli inotitequiuhtiloc?	
¶ Cuix itla otìquilcauh?	
¶ Cuix itla oticpinahuizcauh, ahnoço otic mauhcacauh?	
¶ Cuix tinamique?	
¶ Tleyn motequiuh?	
¶ Cuix ticmoneltoq^tia in Dios?	
¶ Cuix ticmati in Doctrina?	
¶ Cuix ticneltocac in temictli?	
¶ Cuix titlaceliani?	
¶ Cuix otictlapicteneuh initocatzī Dios.	
¶ Cuix otitlatequipano ilhuitl ipan?	
¶ Cuix otictlatzihuizcauh [Fol. 75] Missa?	
¶ Cuix otiquintolinì immottahuan?	
¶ Cuix çannen otictolini immonamic?	
¶ Cuix otiquimixtlamachtì ìmmopilhuā?	
¶ Cuix aca otictolini?	
¶ Cuix aca omomacmic?	
¶ Cuix otitecocoli?	
¶ Cuix otimomiquitlan, ahnoço otitemiquìtlan?	
¶ Cuix Diablo otictehuicalti?	
¶ Cuix otiteixelehui &a. como en el segūdo confessionario.	
¶ Cuix itla otiquichtec?	
¶ Cuix otitetentlapiqui?	
¶ Cuix otitechico ihto?	
¶ Cuix otitetlahtlacolpantlaz?	
¶ Cuix aca oticmahuìpolo?	

* Izcatqui ìnìn tlatlaniloca inin tlatemoliloca intlacelizq^ inyemozcalia inyetlacaqui in ye ixtlamatì.	
P ¶ Cuix ticmoceliliani in sanctissimo Sacramento?	
R ¶ Ca quemaca cayemiecpa nicnocelilia.	
P ¶ Auh tleyn sanctissimo Sacramento?	
[Fol. 76] ¶ Ca Hostia consagrada.	
¶ Auh tleyn Hostia cōsagrada?	
¶ In Hostia consagrada cayehuatl in sanctissimo Sacramento.	
¶ Ma xinechilhui tle yn Hostia, auh tleyn consagracion?	
¶ In Hostia ca tlaxcaltzintli Castillan textli inic muchihua: auh ìn consagracion. q. n. tlateuchihualiztli teutlahtollì yehuatl inic muchihua sanctissimo Sacramento.	
¶ Aquin yancuican oquimuchihuili, aqī yancuican oquimoteochihuili inin sanctissimo Sacramento?	
¶ Ca huel yehuatzin in totecuyo Ieso Christo, inihquac Iueues sancto, in çayuh muztla in çahuallathui topampa momiquiliz, yancuican quimuchihuìli yancuican quimoteochihuili in sanctissimo Sacramēto, yhuan quimmoceliltìli quimmoqualtili initlamachtiltzitzihuā.	
¶ Auh inaxcan aquin huel quichihua in sāctissimo Sacramento?	
¶ In sanctissimo Sacramento caçan inceltin quimuchihuilia in Sacerdotesme in oq^mmixquechilique in Obisposme, auh in occequintin in ahmo tlaixquetzaltin in ahmo Sacerdotesme ca nimā ahuel quichihuazq^ In tlanel aca huey tlahtohuani, huey tlacauh, [Fol. 77] huey tlamatini, huey sancto, immanel consagracion q. n. teutlateuchihualoni ipan quihtozque Hostia ahmo huel quichihuaz Sacramento. Auh in Sacerdotesme immanel aca cenca tlahtlacohuani, ìmmanel ahmo tlamatini, immanel cocoxcatzintli inìhquac Missa quìchihua huel quimuchìhuilia huel quimoteochihuilia in sanctissimo Sacramento: ca çan huel yehuantin oquimmixquechili in totecuiyo Iesu Christo yhuan quimmohuelìtilì inic quichihuazque inin Sacramento yhuā quiteceliltizque quitequaltizque.	
P ¶ Auh tleyn uc ticceliznequi in sanctissimo Sacramento?	
R ¶ Ca inic nicnoceliliz innoteouh notlahtocatzin Iesu Christo huel nelli Dios yhuā nelli oquichtli, in huel ihtic moyetztica in sanctissimo Sacramento ca intlacatle notlahtlacol ipan nicnoceliliz nechmopopolhuililiz inixq^ch notlahtlacol, nech momaq^liz initequaltiayatzin gracia, yhuan nechmochicahuiliz inic huel nicpiaz initenahuatiltzin.	
P ¶ Tiquihtohua ca in totecuiyo Iesu Christo huel ipan moyetztica in sanctissimo Sacramento [Fol. 78] cuix huel oncā ticmottìlia in huel mixtelololtica?	
R ¶ Macihuinahmo nicnottilia innotecuiyo Iesu Christo nixtelolotica, telquemaca nicnottilia yca innix innoyollo, yhuā yca in notlaneltoquiliz: yehica huel commati in noyollo ca oncan moyetzinotpica inihtic ipan sancto Sacramento.	
P ¶ Auh intlacamo ticmottilia in totecuiyo Iesu Christo mìxtelolotica, catlehuatl intic mottilia, cuix çan ye intlaxcaltzintli?	
R ¶ Ca nimā ahmo tlaxcaltzintli, ca çan hueliztacayo ìyahual ticayo intlaxcalli catca niquitta.	
P ¶ Auhmo huel nicacìcacaq^ intiquihtohua, maça xicpantlaça immotlaneltoquiliz.	
R ¶ Izcatqui yc nicmelahua. In ayamo teochihualo in Hostia, in ayamo Sacerdote ipā quihtohua inteutlahtolli, ca yenelli ca çan tlaxcaltzintli, ca çan huelnelli tlaxcalli, tel inihquac yeoteochihualoc in tlaxcalli, in tlaxcalyeliztlì ipan mocuepa initlaçomahuiz nacayotzin totecuiyo Iesu Christo. Auh ahmo çan mixcahuitica ininacayotzī, caçan no oncan catqui [Fol. 79] initlaçoezçotzin, ini animantzin, yhuā initeoyotzin, auh çā yey yomocahua iniztacayotl yhuan inyahuallotl, yhuan iniahuiyaca inihuelica ī tlaxcalli ocatca. Auh in tiquitta iztacayotl yhuan yahuallotl, ipan pohui iniquachcaltzī yhuan itlapachiuhcatzin in totemaquixticatzin Iesu Christo, in oncan motquitica mocemacitica. Ca çan noihui in ayamo teochihualo in Vino, in ayamo Sacerdote ipā quitenquixtia teutlahtollateuchihualoni, ca nelli çan Castillan Vino: yece inihquac yeoteochihualoc, in Vino yeliztli ipan mocuepa in huel yehuatl itlaçomahuizezçotzī intotemaquixtìcatzin Iesu Christo: auh ahmo çan mixcahuitica inicçotzin, ca no oncā catqui ininacayotzin ìnianimantzin yhuan initeoyotzin; auh çan yeyyo mocahua iniahuiyaca itzopelica yhuelicamachoca, yhuā itlapaltica in Vino catca.	
P ¶ Auh in Castillā tlaxcalli, yhuā in Castillan Vino quenin inacayotzin yhuā itla çoezçotzin mocuepa intotecuiyo Iesu Christo.	
R ¶ Cayeonimitzilhuica itlahtoltzin yca in Dios, canoyehuatzin īcializticatzinco, yhuan [Fol. 80] ìhuelitilizticatzinco oquimuchihuili in ilhuicatl yhuan intlalticpactli, yequene inixquich intiquitta, yhuan in ahmo tiquitta.	
¶ Auh tleyca tleypāpa yuh techmocnelilia intotemaquixticatzin Iesu Christo intechmomacatzinohua in ipan Sacramento?	
¶ Ca inic techmonextililiz inihuey tetlaçotlalitzin, in yccenca techmotlaçotilia, yhuan inic techmocahuilitzino inilnamitoca initetlaçotlalitzī inihuey tlayhiyohuilitzin yhuan initlaçomiquitzin, intopampa oquimopaccacelili. Oca yehuatl ipampa oquìmotlalilì inin Sacramento, yhuā ypā techmomacatzinohua.	
P ¶ Cuix ticmati inquezquitlamantli yc neliloca in aquinquimocelilia sāctìssimo Sacramento?	
R ¶ Ca ayac quicēquiz capohuaz quicenquiz catenehuaz initechpa timotlatlania, çā quezquitlamantli nìquilnamiqui intlacnopilhuiliztli itechq^ça ini celiloca inicanayotzī yhuan iniezçotzin in totlaçotemaquixtìcatzin Iesu Christo.	
Taxìquihto.	
P ¶ Inic centlamantli iniceliloca initlaçomahuiznacayotzin totecuiyo Iesu Christo, occēca quìchìpahua oc cenca quiyectilia inianima [Fol. 81] in aquin huel melahuac quimocelilia, yhuan quihueylilia intequaltililonì in teyecteliloni gracia.	
¶ Inic ōtlamantli, iniceliloca initlaçomahuiznacayotzin totecuiyo, ycmahcehualo, yc ycnopilhuilo incemihcac yoliliztli cemihcac nemiliztli in tlacamo tlahtlacolpā celìlo.	
¶ Inic etlamantli, inicelìloca ininSacramēto yc popolihui inixquich tepitoton tlahtlacolli ìmmotenehua Veniales, yhuā inquēmanian intemictianitlahtlacolli in ahmo yc otitoteq^pachoq^ in neyolcuitilizpan, yehica in ahmo huel otìquilnamicque, maçonelihui otitotlatemolique, telmonequi in ihquac tiquilnamiquizque cenca yc titotequipachozque, yhuan yc titoyolcuitizque, yc titoyolmelahuazque ixpan in Sacerdote.	
¶ Inìc nauhtlamantlì ìniceliloca inin Sacramento, yc caxahua yhuan yc popolihui ini tlatzacuiltiloca oyezquia inyuhcatquì initlateumatiliz in aquin qualli yectli yc quimocelilia.	
¶ Inic macuillamātli, inicelìloca initlaçomahuiznacayotzin totlaçotemaq^xticatzin, quiyolehua quitlapihuilia inqualli itlanequiliz [Fol. 82] inhuel melahuac quimocelilia inihuicpa qualli yectli: auh cacocuilia ìnìtlalnamiquiliz yhuan ìnicializ ìnìc ahmo talticpacayotl ìtechmomatiz, çā yehuatl q^lehuiz quimìcoltiz inilhuicacayotl. 	
¶ Inic chiquacentlamantlì, iniceliloca inin Sacramento q^hueylilia initlaneltoquiliz intlaceliani, inìc cenca quimoneltoquìtìz in DIOS, yhuan quihueylilia inteoyotìca inetemachiliz inic ìttetzinco quitemachiz ìnimaquixtiloca.	
¶ Inìc chicontlamātli iniceliloca inin sacramento, quihueylilia ìnìteotetlaçotlaliz immelahuac tlacelia inic occenca quìmotlaçotiliz in Dios yhuā quintlaçotlaz inihuampohuan.	
¶ Inic chicuetlamantli, iniceliloca ìnin sacramento, quitlapihuilia ininepializ, q^hueylilia ininemalhuiliz inqualli yc quimocelilia intlaçeliani, inic huel mopiez huel momalhuìz ihuicpa intlahtlacolli, occenca yehuatl mahuilnemilizçotl, yhuā ihuicpa ìnìteneìeiecoltilìz itenepachihuiliz, yhuan itlamiuh intlacatecolotl inic techmintinemi muchipa. Yhuā quitlanextìlia inianima inic huel mottaz miximatiz, in quenami [Fol. 83] itlahtlacol immanel çā tepiton tlahtlacolli itechca.	
¶ Inic chìcuhnauhtlamantli, iniceliloca in Sacramento quìtlahpaltilia q^huapahua, yhuan quipahpaquiltia quiyolpachìhuitia inianima intlaceliani, in huel melahuac yc tlacelia. Cace inizquìtlamantli qualli yectli ìntlaxcalli yhuā vino yc q^c nelia intenacayo, caçā no izqui tlamantli, yhuan occequi miec yc quicnelia intanìma in iceliloca inin Sacramento. Ihuiin in quenin Castillan tlaxcalli technemitia, techyolitia, techpachihuitia, techana techhueylia, techcehuiya, techaahuiyaltia techpahpaquiltia: ca çan noyuhqui inteoyotica insanctissimo Sacramento iniz quitlamantli yhuan occequi miec yc techicnelia inihquac ahmo tlahtlacolpan tictocelilia. Auh in vino cē ca quichicahua q^tlahpaltilia in tonacayo, yhuan ochualca octlapanahuiya inìcquiyollalia quipahpaquiltia quiyollaahuiyaltia in toyollo, yhuan quitlanextilia intotlacaq^a, yeq^ne q^teilcahualtiaq^ tepololtia intlaocolli innetequipacholli, ça ce teyollochalchiuhtilìa te tlauhtì, tenamacti. O inizquì tlamantli yn yhuan occenca miec in ahmo huelmopohuaz in ahmo huel [Fol. 84] motenquixtiz yc quimixnextilia immelahuac quimocelilia inìtlaço mahuiznacayotzin totecuiyo Iesu Christo: auh nēq^mixcahualtia quimopololtia in aquin çan tlahtlacolpā quimocelilia yequene yc milacatzohua incemihcac miquiztli incemihcac tonehuiztli chichinaq^ztli.	
¶ Auh inihquac macocui Sancto Sacramento in Hostia consagrada, tleyntiquihtohua tleyn icticmotlahpalhuiya, yhuan yctic moteotitzinohua intotecuiyo IESV CHRISTO, ìnìtic moyetztica in Hostia consagrada.	
R ¶ Ca niquihtohua. Notecuìyoè Iesu Christoè ca nimitznocenteomachitia, canelli tinoteouh tinotlahtocatzin, nimitznotlatlauhtilia, yhuan nimitz noyectenehuilia: yehica otitechmomaq^xtili incemanahuac titlaca yca ìmmotlaçomìquitzin, yhuan yca immotlaço Cruztzin, mamopaltzinco xinechmotlaocolili.	
P ¶ Auh inihquac macocui in Caliz, tleyn tiquihtohua, tleyn yc ticmotlahpalhuiya, yhuan yc ticmoteotitzinohua?	
R ¶ Ca niquihtohua. Nimitznoteotitzinohua intitlaçoezçotzin totecuiyo Iesu Christo, intopampa tinoquiloc [Fol. 85] Cruztitech. Notecuiyoe ma mopaltzinco xiquimmotlaocolili immomacehualhuā, in motlaçoezçotica tiquimmomaquixtili.